Fit-2 ta' Marzu 2017, l-ambaxxaturi tal-UE kkonfermaw, f'isem il-Kunsill, il-qbil informali li ntlaħaq fit-28 ta' Frar 2017 bejn il-Presidenza Maltija u l-Parlament Ewropew dwar il-liberalizzazzjoni tal-viża għall-Ukreni. Il-qbil jipprevedi vjaġġar mingħajr viża għaċ-ċittadini Ukreni meta jivvjaġġaw lejn l-UE għal perjodu ta' 90 jum fi kwalunkwe perjodu ta' 180 jum. Urejna l-impenn qawwi tagħna għall-ivvjaġġar mingħajr viża għaċ-ċittadini Ukreni, issa li l-Ukrajna laħqet il-kondizzjonijiet meħtieġa għal sistema mingħajr viża. Ir-riforma tal-mekkaniżmu ta' sospensjoni adottata fis-27 ta' Frar ippermettiet li niffinalizzaw dan il-qbil. Carmelo Abela, Ministru Malti għall-Intern u s-Sigurtà Nazzjonali Il-passi li jmiss Issa li l-qbil ġie kkonfermat mill-ambaxxaturi tal-UE, f'isem il-Kunsill, ir-regolament ser jiġi ppreżentat lill-Parlament Ewropew għal vot fl-ewwel qari, u sussegwentement lill-Kunsill għall-adozzjoni. Kuntest F'Diċembru 2015 il-Kummissjoni qieset li l-Ukrajna kienet issodisfat il-punti ta' riferiment kollha tal-pjan ta' azzjoni dwar il-liberalizzazzjoni tal-viża u għalhekk kienet lesta għall-eżenzjoni mill-ħtieġa ta' viża. Fl-20 ta' April 2016 il-Kummissjoni ppubblikat il-proposta għal-liberalizzazzjoni tal-viża għad-detenturi ta' passaporti Ukreni. Ladarba tiġi adottata formalment is-sistema l-ġdida tal-viża għall-Ukrajna, il-pajjiż jimxi mill-Anness I tar-Regolament Nru 539/2001 (pajjiżi li ċ-ċittadini tagħhom jeħtieġu viża biex jidħlu fiż-żona Schengen) għall-Anness II tal-istess regolament (pajjiżi li ma jeħtiġux viża). Fil-kuntest tas-sitwazzjoni migratorja attwali u dik tas-sigurtà fl-Unjoni Ewropea, u filwaqt li tqis il-proposti tagħha dwar il-liberalizzazzjoni tal-viża għall-Georgia, l-Ukrajna, it-Turkija u l-Kosovo, f'Mejju 2016 il-Kummissjoni ddeċidiet li tippreżenta proposta għal regolament li jirrevedi l-mekkaniżmu attwali ta' sospensjoni. Il-mekkaniżmu rivedut ta' sospensjoni jippermetti, f'ċirkostanzi speċifiċi, li tiġi sospiża l-eżenzjoni mill-viża għaċ-ċittadini ta' pajjiż speċifiku. Fil-pożizzjoni ta' negozjar tiegħu dwar il-liberalizzazzjoni tal-viża għaċ-ċittadini Ukreni, maqbula fis-17 ta' Novembru 2016, il-Coreper ikkunsidra li l-istrument m'għandux jidħol fis-seħħ qabel id-dħul fis-seħħ tal-mekkaniżmu rivedut ta' sospensjoni. Il-Kunsill adotta r-regolament dwar il-mekkaniżmu ta' sospensjoni fis-27 ta' Frar 2017. L-Irlanda u r-Renju Unit mhux ser ikunu soġġetti għall-applikazzjoni ta' dawn il-miżuri, f'konformità mal-protokolli annessi mat-trattati tal-UE. Is-sistema tal-viża ta' dawn l-istati membri tibqa' soġġetta għal-leġislazzjoni nazzjonali tagħhom. Viżi: Il-Kunsill jadotta reviżjoni tal-mekkaniżmu ta' sospensjoni tal-eżenzjoni ta' viża